**אירוע פתיחת שלוחת אשקלון של לשכת עורכי הדין מחוז הדרום**

מאוד מרגש עבורי המפגש הזה, כאן באשקלון, העיר בה בחרתי לחיות כבר למעלה מרבע מאה. העיר בה בחרתי לגדל את ילדיי. העיר אליה אני חוזרת מידי ערב כבר כמעט 25 שנה.

כשבעלי ואני הגענו לאשקלון, בסוף שנות השמונים, היו בעיר כ-50 עורכי דין בלבד. בעלי פתח משרד לעריכת דין, ואני הצטרפתי לפרקליטות. בעצם, בתחילה אני הייתי הפרקליטות, ורק לאחר תקופה הקמנו כאן את משרדי הפרקליטות-שלוחת לכיש; הצטרפו פרקליטים; והשלוחה פורחת עד היום. גם כמות עורכי הדין בעיר, ובלכיש בכלל, צמחה וגדלה, ממש כמו שהערים בסביבה צמחו ופרחו.

מתייחסים לאשקלון כאל "הפריפריה" ומתכוונים לא רק למקום מרוחק מהמרכז, כי יש למילה הזו קונוטציות שאינן בהכרח חיוביות. אבל שוכחים, שבמחצית הראשונה של המאה הקודמת, טרם הקמת המדינה, המעמד היוקרתי של החלוצים הרחיקו עצמם ממרכזי הערים וממרכז הארץ, ובנו את ביתם בפריפריה. מעמד החלוצים הלך והתעצם והגיע לשיא עם הקמת המדינה. מספרים, שבטקס העלייה על הקרקע של אחד הקיבוצים בנגב בירך לוי אשכול, שר האוצר דאז, את המתיישבים באומרו: **"יותר זול למדינה שכולכם תגורו על חשבונה מעתה ועד עולם במלון בתל-אביב"**, אבל הוא הוסיף: **"בחרנו להשקיע בכם לא בגלל שיקולים קיומיים: נכונותכם לחיות כאן מאפשרת את קיומו של המלון בתל-אביב"**.

לצערנו, בראשית שנות ה-50 החל כרסום ביוקרת הפריפריה בתודעה הלאומית, לאחר שהמדינה הצעירה הפנתה את גל העלייה הגדולה לפריפריה. האבות המייסדים, שבאו מן הספר, היו משוכנעים שהרעיונות אותם טיפחו בדבר יתרון הפריפריה מתאימים לכולם, אולם, הם לא היו ערים לכך שהאתוס החלוצי, העבודה החקלאית והמגורים במרחק מהמרכז, מתאימים רק למעטים.

בשנות ה-90, עם גל העלייה הנוסף, שוב הופנו העולים לפריפריה. יישובים כמו שדרות ואופקים, אשדוד ואשקלון, כמעט הכפילו את עצמם במהלך העשור, ולמרות זאת, לקח שנים עד שהפריפריה התחילה להתרומם.

אני ילידת ירושלים, בחרתי לפני שנים רבות להתגורר באשקלון, ואני מברכת על בחירה זו מידי יום. נדמה, שמה שאני הבנתי כבר לפני עשרות שנים, מתחיל רק עתה לחלחל לאוכלוסייה כולה: המרכז הפך לצפוף, רועש ומאיים. פקקי התנועה ועשן המכוניות לא מאפשרים חיים רגועים ופוגעים פגיעה קשה באיכות החיים של המתגוררים במרכז. הפריפריה, לעומת זאת, מציעה איכות חיים, דיור במחירים סבירים בהרבה, ואוכלוסייה צעירה, משכילה ואיכותית (כולל עורכי הדין, כמובן...). איפה ניתן למצוא מקום מדהים כמו המרינה באשקלון? איפה ניתן למצוא אחווה ו"שכונה", כמו של פעם, אם לא באשקלון?

פעם עוד היו באים אלי לביהמ"ש עורכי דין מהמרכז ואומרים, באדנות, משהו כמו "בתל אביב עושים ככה וככה", אבל היום מצטטים את פסקי הדין שלנו, של "שופטי הפריפריה", בכל רחבי הארץ.רק אנחנו, תושבי הפריפריה, נוכל לשנות את המקום. רק אנחנו, בגאווה, נוכל להגשים את חלומם של החלוצים. רק אנחנו, בהקימנו מרכזים כמו זה של לשכת עורכי הדין, נעלה את הפריפריה למרכז. בעצם, נהפוך את הפריפריה למרכז.